**Vendég Információs zárt adatbázis**

**Tájékoztatjuk a Tisztelt Szálláshely-szolgáltatót, hogy 2021. január 1-jén hatályba lépett a turisztikai térségek fejlesztésének állami feladatairól szóló 2016. évi CLVI. törvény módosítása, amely kötelezi a szálláshely-szolgálatót, hogy a szálláshely-szolgáltatást igénybe vevők törvényben meghatározott adatait a Kormány által kijelölt tárhelyszolgáltató által biztosított tárhelyen rögzítse a törvényben meghatározott célból.**

**Mi az a Vendég Információs Zárt Adatbázis (VIZA)?**

A VIZA egy többszörös, aszimmetrikus titkosítással védett informatikai rendszer, amelyben 2021. szeptember 1-jétől a magyarországi szálláshelyen megszálló minden vendég törvényben meghatározott személyes adatait titkosított módon tárolják. A szálláshely-szolgáltató a vendégek adatait a tudomására jutást követő első év utolsó napjáig kezeli, a VIZA rendszer legfeljebb két éven keresztül őrzi meg az oda beküldött adatokat. Az adatokban célzottan és kizárólag a rendőrség végezhet keresést, bűnmegelőzési és bűnüldözési feladatainak ellátásához.

A VIZA célja, hogy az érintett és mások jogainak, biztonságának és tulajdonának védelme, továbbá harmadik országbeli állampolgárok és a szabad mozgás és tartózkodás jogával rendelkező személyek tartózkodására vonatkozó rendelkezések betartásának ellenőrzése megvalósulhasson, azaz a VIZA elsődleges célja a közrend, a közbiztonság, az államhatár rendjének, az érintett és mások jogainak, biztonságának és tulajdonának védelmének elősegítése.

**Szálláshely-szolgáltató kötelezettségei**

Minden szálláshely-szolgáltatónak **legkésőbb 2021. szeptember 1-jétől** rendelkeznie kell olyan szálláshelykezelő szoftverrel és okmányolvasóval, amely a VIZA rendszer számára történő, szálláshelyenkénti adattovábbításra képes.

A beolvasott adatok titkosított továbbítása csak jóváhagyott szálláshelykezelő szoftveren keresztül teljesíthető. A szálláshely-szolgáltató a vendég jogszabályban meghatározott személyes adatait a szálláshelykezelő szoftver okmányolvasó részén keresztül köteles rögzíteni. Azokat az adatokat, amelyeket az okmányolvasó nem tud leolvasni, vagy hibásan olvassa le, a szálláshely-szolgáltató manuális adatbevitel útján rögzíti a szálláshelykezelő szoftverében. Az adatokat a szálláshelykezelő szoftverbe integrált *tárhely feladó modul* továbbítja a VIZA rendszerbe.

Az okmányolvasóval a szálláshelykezelő szoftverbe rögzített vendégadatok a VIZA rendszerbe titkosítottan kerülnek be, azokhoz kizárólag az illetékes szervek férhetnek hozzá.

A **vendégadatok okmányolvasóval történő rögzítése** minden magyarországi szálláshelyen, típustól és férőhely-számtól függetlenül **kötelező**. A szálláshely-szolgáltató a VIZA rendszerhez történő csatlakozás folyamatát 2021. január 1. napjától köteles megkezdeni, míg az adatok továbbítására 2021. szeptember 1. napjától köteles. A csatlakozás elmulasztása esetén a kereskedelmi hatóság 2021. szeptember 1. napjától követően a kereskedelemről szóló 2005. évi CLXIV. törvény 6/D. §-a szerinti jogkövetkezményeket alkalmaz.

A jogszabályok alapján az adatok rögzítése minden igénybevevő vendégre vonatkozóan egyformán kötelező, így sem életkor, sem más változó – pl. a szolgáltatás után fizetendő díj, kedvezmények, a tartózkodás hossza, rokoni kapcsolat az igénybevevővel – alapján **az adatok rögzítésétől eltekinteni nem lehet**.

A szálláshely-szolgáltatást igénybevevő vendég a személyi azonosításra alkalmas okmányát a szálláshely-szolgáltatónak az adatok rögzítése céljából bemutatja. **Az okmány bemutatásának hiányában a szálláshely-szolgáltató a szálláshely-szolgáltatást megtagadja.**

**A szálláshely-szolgáltató adatkezelési tájékoztatója**

A szálláshely-szolgáltató a hatályos jogszabályok alapján köteles adatkezelési tájékoztatóval rendelkezni, hiszen a vendégeket az információs önrendelkezési jogról és az információszabadságról szóló 2011. évi CXII. törvény, valamint a GDPR rendelet alapján egyértelműen, közérthetően és részletesen tájékoztatni kell az adatai kezelésével kapcsolatos minden tényről, így különösen az adatkezelés céljáról és jogalapjáról, az adatkezelésre és az adatfeldolgozásra jogosult személyéről, az adatkezelés időtartamáról, illetve arról, hogy kik ismerhetik meg az adatokat. A tájékoztatásnak ki kell terjednie az érintett adatkezeléssel kapcsolatos jogaira és jogorvoslati lehetőségeire is.

A <https://vizainfo.hu/szallashelyek> információs oldal **Letölthető dokumentumok** fül alatt található dokumentumok segítséget nyújtanak a vendégek tájékoztatásához, hiszen érkezéskor minden vendégnek – életkortól és állampolgárságtól függetlenül – úti okmányt kell bemutatnia. Javasoljuk, hogy a tájékoztatót jól látható formában, magyar és angol nyelven függessze ki a recepción, az érkeztetés helyszínén. Szintén javasoljuk, hogy a vendégek számára a foglalási felületeken, a honlapokon, a foglalási visszaigazolásban vagy akár érkezés előtt önálló e-mailben is küldjék meg az úti okmányok kötelező bemutatásáról szóló tájékoztatót.

**Szálláshelykezelő szoftverek csatlakozása**

A szálláshely-szolgáltatóknak gondoskodniuk kell arról, hogy az általuk használt szálláshelykezelő szoftver megfeleljen a VIZA rendszerbe történő adatküldés feltételeinek. Bővebb információért érdeklődjön jelenlegi szoftver szolgáltatójánál a <https://vizainfo.hu/szoftverek> menüpontban.

Az első adatszolgáltatást megelőzően a szálláshely-szolgáltatónak a szálláshelykezelő szoftver, és az okmányolvasó szolgáltatójának útmutatásai alapján el kell végeznie szoftverének és okmányolvasójának konfigurációját annak érdekében, hogy a szálláshelykezelő szoftver és a VIZA rendszer közötti biztonságos hálózati kommunikációs kapcsolat létrejöhessen.

Amennyiben a szálláshely-szolgáltató VIZA adatszolgáltatásra képes, tehát erre vonatkozó igazolással rendelkező szálláshelykezelő szoftvert és ahhoz megfelelően illesztett okmányolvasó eszközt használ, a jogszabályi kötelezettségének megfelelő adatszolgáltatás technikailag megvalósulhat. A rendszeres adatszolgáltatás teljesítésének folyamatos ellenőrizhetőségéről a szálláshelykezelő szoftver szolgáltatója tud felvilágosítást adni.

**Okmányolvasók**

Az egyes szálláshelykezelő szoftverek szolgáltatói tudnak arról tájékoztatást adni, hogy melyik okmányolvasó használható az adott szoftverrel. Az okmányolvasók beszerzése és folyamatos üzemben tartása a szálláshely-szolgáltató felelőssége. A Magyar Turisztikai Ügynökség a legfeljebb 8 szobát 16 férőhellyel üzemeltető szálláshelyek számára ingyenesen biztosítja a VENDÉGEM szálláshelykezelő szoftvert, amely mobilalkalmazása maradéktalanul képes ellátni az okmányolvasással és az adattovábbítással kapcsolatos feladatokat is.

Bővebb tájékoztatást a folyamatosan frissülő https://vizainfo.hu/ és a <https://info.vendegem.hu/> portálokon, a **06 1 550 1855** telefonszámon, amely a hét bármely napján 0-24 órában hívható, valamint a emailen keresztül a turisztika@1818.hu érhetnek el.

Hévízi Polgármesteri Hivatal